ศูนย์การปฏิบัติที่ 2 กองอำนวยการรักษาความมั่นคงภายในราชอาณาจักร ลงพื้นที่ติดตามการดำเนินงานจัดระเบียบแรงงานต่างด้าว
พลตรี ชานนท์ ใช้สง่า รองผู้อำนวยการศูนย์การปฏิบัติที่ 2 กองอำนวยการรักษาความมั่นคงภายในราชอาณาจักร (ศปป.2 กอ.รมน.) พร้อมคณะติดตามประเมินผลการปฏิบัติงานตามโครงการตรวจสอบและควบคุมประชากรต่างด้าวเพื่อความสงบเรียบร้อยของสังคมไทย ประจำปีงบประมาณ 2561 โดยมีพันเอก ประเทือง แก้วทุย รองผู้อำนวยการักษาความมั่นคงภายในจังหวัดสมุทรปราการ และหน่วยงานที่เกี่ยวข้องร่วมชี้แจงผลการดำเนินงานที่ผ่านมา ตลอดจนปัญหาอุปสรรคและข้อเสนอแนะ เพื่อให้การขับเคลื่อนโครงการฯ เป็นไปด้วยความเรียบร้อย
	การลงพื้นที่ของ ศปป.2 กอ.รมน.ในครั้งนี้ นอกจากจะติดตามการจัดระเบียบแรงงานต่างด้าวในพื้นที่จังหวัดสมุทรปราการแล้วยังได้ติดตามแนวโน้มสถานการณ์แพร่ระบาดของยาเสพติด โดยสถิติข้อมูลจำนวนแรงงานต่างด้าวที่ได้รับอนุญาตในพื้นที่จังหวัดสมุทรปราการปีงบประมาณ 2560 กลุ่มพิสูจน์สัญชาติ/MOU เป็นชาวเมียนมาจำนวน 114,477 คน ชาวลาวจำนวน 13,054 คน และชาวกัมพูชาจำนวน 77,542 คน ในส่วนของผลการดำเนินการจดทะเบียนแรงงานต่างด้าวที่ศูนย์บริการจดทะเบียนแรงงานต่างด้าวแบบเบ็ดเสร็จ (one stop sevice) จังหวัดสมุทรปราการ ระหว่างวันที่ 1 เมษายน-31 สิงหาคม 2560 สัญชาติเมียนมาจำนวนแรงงาน 34,066 คน จำนวนผู้ติดตาม 162 คน ,สัญชาติลาวจำนวนแรงงาน 1,614 คน จำนวนผู้ติดตาม 14 คน และสัญชาติกัมพูชา จำนวนแรงงาน 30,998 คน จำนวนผู้ติดตาม 377 คน